REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/68-15

18. februar 2015. godine

B e o g r a d

ZAPISNIK

42. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 18. FEBRUARA 2015. GODINE

Sednica je počela u 14,05 časova.

Sednicom je predsedavao Veroljub Arsić, predsednik Odbora.

Sednici su prisustvovali članovi Odbora: Radmilo Kostić, Dušica Nikolić, Miloš Tošanić, Dragoljub Zindović, Olivera Pešić, Momo Čolaković i Zoltan Pek.

Sednici je prisustvovao Goran Kovačević, zamenik člana Odbora kome je prestao mandat narodnog poslanika.

Ivan Jovanović, član Odbora i dr Vladimir Marinković, zamenik dr Milorada Mijatovića, pristupili su sednici u toku razmatranja druge tačke dnevnog reda.

Sednici nisu prisustvovali članovi Odbora: Nikola Jolović, mr Dejan Radenković, Vojislav Vujić, Đorđe Stojšić i Žika Gojković, niti njihovi zamenici.

Na predlog predsednika, Odbor je jednoglasno utvrdio sledeći

D n e v n i r e d:

1. Utvrđivanje predloga zaključka povodom razmatranja Izveštaja o radu Republičke komisije za zaštitu prava u postupcima javnih nabavki u periodu od 1. januara do 30. juna 2014. godine (11 broj 02-3084/14 od 30. septembra 2014. godine);

2. Obrazovanje Radne grupe za uvođenje i razvoj Portala za nadzor nad javnim finansijama;

3. Obrazovanje Pododbora za razmatranje izveštaja o obavljenim revizijama Državne revizorske institucije.

**Prva tačka dnevnog reda**: Utvrđivanje predloga zaključka povodom razmatranja Izveštaja o radu Republičke komisije za zaštitu prava u postupcima javnih nabavki u periodu od 1. januara do 30. juna 2014. godine

Povodom ove tačke dnevnog reda nije bilo diskusije.

Odbor je, na osnovu člana 237. Poslovnika Narodne skupštine, podneo Narodnoj skupštini Izveštaj sa Predlogom zaključka kojim se prihvata Izveštaj o radu Republičke komisije za zaštitu prava u postupcima javnih nabavki u periodu od 1. januara do 30. juna 2014. godine.

\*\*\*

**Druga tačka dnevnog reda**: Obrazovanje Radne grupe za uvođenje i razvoj Portala za nadzor nad javnim finansijama

Predsednik Odbora ukratko je informisao članove i zamenike članova Odbora o aktivnostima koje je Odbor sproveo u skladu sa Akcionim planom za sprovođenje Nacionalne strategije za borbu protiv korupcije u Republici Srbiji za period od 2013. do 2018. godine, kojim je predviđeno uspostavljanje elektronskog sistema (portala) za praćenje javne potrošnje iz državnog budžeta od strane narodnih poslanika: da je u skladu sa dogovorom sa 38. sednice održane 26. januara 2015. godine, uputio dopis predsednicima poslaničkih grupa u Narodnoj skupštini sa pozivom da odrede svoje predstavnike koji će učestvovati u radu ove radne grupe; da su sve poslaničke grupe dostavile imena svojih predstavnika; da će ta radna grupa biti nosilac svih aktivnosti na uvođenju i razvoju Portala koji će omogućiti narodnim poslanicima da na jednostavan i efikasan način prate trošenje sredstava iz budžeta Republike Srbije i vrše nadzor nad javnim finansijama, čime će se ojačati nadzorna funkcija i javnost rada Narodne skupštine, kao i da će u njenom radu učestvovati i članovi Globalne organizacije parlamentaraca za borbu protiv korupcije u Srbiji (Nacionalni ogranak GOPAC-a), dok će stručnu pomoć pružati zaposleni u Službi Narodne skupštine koje odredi generalni sekretar Narodne skupštine.

Povodom ove tačke dnevnog reda nije bilo diskusije.

Na predlog predsednika, Odbor je većinom glasova doneo Odluku o obrazovanju Radne grupe za uvođenje i razvoj Portala za nadzor nad javnim finansijama u sledećem sastavu: Veroljub Arsić (predsedavajući**)**, Zoran Antić, mr Dejan Radenković, Ivan Jovanović, prof. dr Janko Veselinović, Vera Paunović, dr Vladimir Marinković, Vojislav Vujić, Đorđe Stojšić, Dubravka Filipovski, Zoltan Pek, Olgica Batić, i Sabina Dazdarević (članovi).

**Treća tačka dnevnog reda**: Obrazovanje Pododbora za razmatranje izveštaja o obavljenim revizijama Državne revizorske institucije

Predsednik Odbora obavestio je članove i zamenike članova Odbora da su Zoran Bojanić, Boban Birmančević, dr Vladimir Marinković i Ivan Jovanović, u skladu sa pozivom koji je uputio članovima i zamenicima članova Odbora na 38. sednici održanoj 26. januara 2015. godine, obavestili službu Odbora da su zainteresovani da učestvuju u radu pododbora koji će razmatrati izveštaje o obavljenim revizijama korisnika javnih sredstava koje Državna revizorska institucija podnosi Narodnoj skupštini i pripremati odgovarajuća dokumenta za potrebe Odbora u postupku kontrole primene republičkog budžeta u smislu zakonitosti, svrsishodnosti i efikasnosti trošenja javnih sredstava, kao i da će pododbor, za početak, imati pet članova, s tim da se taj broj može i naknadno povećati, kada Odbor bude u punom sastavu, s obzirom na to da u ovom trenutku ima 15 članova.

Član Odbora Radmilo Kostić predložio je Dragoljuba Zindovića, člana Odbora, za petog člana Pododbora što je Odbor, bez diskusije, prihvatio.

Na predlog predsednika, Odbor je većinom glasova doneo Odluku o obrazovanju Pododbora za razmatranje izveštaja o obavljenim revizijama Državne revizorske institucije u sledećem sastavu: dr Vladimir Marinković (predsedavajući), Zoran Bojanić, Boban Birmančević, Ivan Jovanović i Dragoljub Zindović(članovi).

\*\*\*

Pre zaključenja sednice, predsednik Odbora obavestio je članove i zamenike članova Odbora da će 24. februara sa početkom u 11 časova, u Domu Narodne skupštine biti održan okrugli sto na temu odnosa vrhovnih revizorskih institucija i nadležnih skupštinskih odbora, u okviru Tvining projekta Evropske unije „Jačanje kapaciteta Državne revizorske institucije“, komponenta 4 – Uključivanje zainteresovanih strana, i pozvao ih da prisustvuju tom okruglom stolu.

\*\*\*

Sednica je završena u 14,12 časova.

Sednica je tonski snimana.

SEKRETAR PREDSEDNIK Aleksandra Šašo Veroljub Arsić, s.r.